Sjefen til den spionsiktede russeren skylder på dårlig norsk. – Alt han gjorde var å ta noen bilder. Av alt mulig.

Sjefen for den spionsiktede russeren – lederen for Russlands nasjonalforsamling – skylder på dårlig språk. Hun er sikker på at Norge vil slippe ham fri.

Det sier lederen for det russiske føderasjonsrådet Valentina Matvijenko. Alexei Nikolsky /AP

26. sep. 2018 16:26 Sist oppdatert 26. september 2018

– Jeg er sikker på at han vil bli sluppet fri snart. Vi skal gjøre alt for at det skjer.

Det sier lederen for det russiske føderasjonsrådet Valentina Matvijenko.

Som leder for det øverste kammerset i den russiske nasjonalforsamlingen er Matvijenko en av de mektigste politikerne i Russland etter Putin.

Hun er dessuten sjefen for den spion-arresterte russeren Mikhail Botsjkarjev.

Nå kommer hun for første gang med en forklaring på hva hennes spionsiktede kollega foretok seg i Stortinget.

Vladimir Putin avlegger presidenteden 7. mai 2018. Til høyre står lederen for det russiske føderasjonsrådet Valentina Matvijenko. SPUTNIK / Sputnik

– Forstår ikke språket så godt

– Alt han gjorde var å ta noen bilder, sa Matvijenko på en pressekonferanse onsdag ettermiddag i Moskva.

Hun beskrev Botsjkarjev som «en ekspert på informasjonsteknologi».

– Han er en helt vanlig ansatt som lager hjemmesiden til det russiske føderasjonsrådet, sa Matvijenko.

Han antydet også at det hele kunne skyldes at han ikke skjønte norsk.

– Han forstår ikke språket så godt så godt som han burde, sa Matvijenko.

– Han tok bilder av alt mulig, men all informasjonen han hentet lå helt åpent. Det falt ham ikke inn at dette kunne bli oppfattet som spionasje

– Han har vært på slike treningsseminarer mange ganger. Dette var et parlamentarisk seminar og her er det ingen hemmeligheter å stjele.

Lederen for det russiske føderasjonsrådet Valentina Matvijenko under en audiens på slottet hos Hans Majestet kong Harald i desember 2013. Junge, Heiko / NTB scanpix

Skjerper kritikken av Norge

Russiske myndigheter skjerpet onsdag kritikken av Norge.

Matvijenko sendte et skarpt brev til den norske stortingspresidenten.

– Hvis arresten var planlagt på forhånd av norsk politi, er dette ikke bare en provokasjon, men fullstendig meningsløs oppførsel, sier Matvijenko.

I Moskva brukes det stadig sterkere ord om arrestasjonen av Botsjkarjev.

Lederen for det russiske føderasjonsrådet Valentina Matvijenko. RADIVOJE PAVICIC / AP

– Kidnapping

– Dette er nærmest kidnapping, sier lederen for utenrikskomiteen i Føderasjonsrådet Andrej Klimov til russiske medier.

– Vi vet utmerket godt at det skjer samtidig som vi har en sak knyttet til en norsk statsborger i Russland som står overfor alvorlige anklager om ulovligheter på russisk territorium.

Klimov begrunner anklagen om «kidnapping» med at Botsjkarjev ikke ble pågrepet i «gjerningsøyeblikket», men mye senere på flyplassen.

– Han ble pågrepet da han hadde passert tollgrensen og var i den «rene sonen» av flyplassen. Det gikk lang tid fra da han er anklaget til å ha gjort noe ulovlig, og til han ble tatt. I mellomtiden bestemte noen i Norge at man skulle bruke denne saken, sier Klimov.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding